《泛太湖访九和侍讲聚坞别业》
明代·湛若水

少非风尘姿，雅志在丘壑。偶从野王舟，春夜太湖泊。

茆公向我野，为我举云幕。雨后空宇澄，天高极寥廓。

七十二峰峦，缥缈天际落。日短意不穷，更上湖边阁。

作者简介：（1466—1560）广东增城人，字元明，号甘泉。少师事陈献章。弘治十八年进士，授编修。历南京国子监祭酒，南京吏、礼，兵三部尚书。在翰林院时与王守仁同时讲学，主张“随处体认天理”，“知行并进”，反对“知先行后”，与阳明之说有所不同。后筑西樵讲舍讲学，学者称甘泉先生。卒谥文简。著有《心性图说》、《格物通》、《甘泉集》等。